SKRIFTLIG FORESPØRGSEL P-1578/03

af Herbert Bösch (PSE) til Kommissionen

(2. maj 2003)

Om: OLAF-undersøgelse af Kommissionens repræsentation i Wien

I min skriftlige forespørgsel E-1966/01(1) gjorde jeg Kommissionen opmærksom på misforhold i dens repræsentation i Wien. Disse misforhold var Kommissionen på dette tidspunkt allerede bekendt med, uden at den havde gjort noget ved det: Den østrigske fagforening for privatansatte lønmodtagere informerede med en skrivelse af 3. december 1999 Kommissionen om, at der i Kommissionens repræsentation i Østrig i årevis har været beskæftiget talrige medarbejdere, der aflønnes på honorarbasis, hvilket er i modstrid med de sociale og arbejdsretlige forskrifter. Tegnene på graverende misforhold frermgår også af en revisionsrapport, fra Kommissionens finanskontrol, der blev udarbejdet i forbindelse med et kontrolbesøg fra 7. til 11. juni 1999.

I tilknytning til min forespørgsel indledte Det Europæiske Kontor for Bekæmpelse af Svig (OLAF) en undersøgelse. Med skrivelse af 11. 4. 2003 har Michaele Schreyer meddelt mig, at OLAF håber at kunne afslutte denne undersøgelse i juni 2003. Forsinkelsen skyldes til dels, at den kompetente sagsmedarbejder af helbredsmæssige årsager i december 2002 har måttet erstattes af en anden tjenestemand.

1. Kan Kommissionen bekræfte, at forsinkelsen navnlig også skyldes, at det efter min forespørgsel varede yderligere syv måneder, før ovenanførte revisionsrapport fra finanskontrollen blev fremsendt til OLAF? Kan Kommissionen i bekræftende fald forklare, hvorfor fremsendelsen blev forsinket på denne måde?

2. Var dette en undtagelse, eller er forsinkelser i forbindelse med fremsendelse af dokumenter mellem Kommissionens tjenestegrene og OLAF normale?

3. Er Kommissionen ikke enig i, at revisionsrapporten ifølge forskrifterne for interne undersøgelser allerede i 1999 spontant og uden forudgående opfordring skulle have været fremsendt til OLAF? Hvilke foranstaltninger vil Kommissionen træffe for at undgå sådanne tilfælde fremover?

(1) EFT C 115 E af 16.5.2002, s. 21.

Svar afgivet på Kommissionens vegne af Michaele Schreyer

(7. juli 2003)

Kommissionen skal oplyse det ærede medlem om, at Det Europæiske Kontor til Bekæmpelse af Svig (OLAF) præciserer, at rapporten oprindeligt var blevet sendt til OLAF af finanskontrolløren i februar 2000. OLAF modtog på ny rapporten fra finanskontrolløren i januar 2002 efter forespørgsler i september 2001 og januar 2002 fra den nye direktør, som ved sin ankomst til OLAF i marts 2000 ikke var blevet behørigt informeret om den første fremsendelse. De sidste forhold er nu genstand for en intern undersøgelse.

Kommissionen vil gerne understrege, at sådanne forsinkelser i fremsendelsen af dokumenter til OLAF ikke er gængse. Den gør opmærksom på, at institutioner og organer o.l. i henhold til artikel 7, stk. 1, i Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)(1), samt Rådets forordning (Euratom) nr. 1074/1999 af 25. maj 1999(2) omgående skal give dette kontor meddelelse om eventuelle tilfælde af svig eller korruption eller andre ulovlige aktiviteter. Desuden bestræber Kommissionen sig for at fremme hurtig og effektiv kommunikation mellem dennes tjenestegrene og OLAF og for at afhjælpe enkeltstående problemer, der måtte opstå.

(1) EFT L 136 af 31.5.1999.

(2) EFT L 136 af 31.5.1999.